Predkladacia správa

Vláda Slovenskej republiky 12. októbra 2010 uznesením č.  686 odvolala z funkcie štátneho tajomníka Ministerstva dopravy, pôšt a telekomunikácií SR Ivana  Švejnu, ktorý bol  14. júla 2010 uznesením vlády č.  476  vymenovaný za   zástupcu štátu v Hospodárskej a sociálnej rade Slovenskej republiky. V súvislosti s uvedenou  zmenou  predkladám vláde Slovenskej republiky návrh na odvolanie Ivana Švejnu z funkcie  zástupcu štátu v Hospodárskej a sociálnej rade Slovenskej republiky.

Na zabezpečenie uznášaniaschopnosti rady je potrebná účasť štyroch ministrov, čo v minulom období spôsobovalo problémy z dôvodu zahraničných ciest vymenovaných ministrov, alebo ich pracovným vyťažením inými povinnosťami. Z tohto dôvodu predkladám návrh na vymenovanie ministra kultúry Slovenskej republiky Daniela Krajcera za zástupcu štátu v Hospodárskej a sociálnej rade Slovenskej republiky.

Prezident republiky na návrh predsedníčky vlády Slovenskej republiky 2. novembra  2010 vymenoval do funkcie ministra  životného prostredia Slovenskej republiky Józsefa  Nagya. Vláda Slovenskej republiky 3. novembra 2010 uznesením č. 760   vymenovala Árpáda Érseka za štátneho tajomníka Ministerstva dopravy, výstavby a regionálneho rozvoja Slovenskej republiky a uznesením  č. 762  Branislava Cimermana za štátneho tajomníka Ministerstva životného prostredia Slovenskej republiky.
	 V súvislosti s uvedeným  predkladám návrh na vymenovanie Józsefa Nagya,  Árpáda Érseka a Branislava Cimermana za zástupcov štátu v Hospodárskej a sociálnej rade Slovenskej republiky.
	
Materiál, vzhľadom na jeho charakter, nebol predložený na medzirezortné pripomienkové konanie a nemá finančný, ekonomický, environmentálny vplyv, vplyv na zamestnanosť a podnikateľské prostredie.